
Etiske retningslinjer for veiledere ved Universitetet i Tromsø

Innledning

Ett av hovedmålene med Kurs for veiledere ved Universitetet i Tromsø 2003 var å arbeide fram et forslag til etiske retningslinjer for veiledning ved UiTø, og den siste samlinga tok for seg dette temaet. Etiske retningslinjer for veiledning er vedtatt ved Universitetet i Oslo (av Det akademiske kollegium 10.06.97)og og Universitetet i Bergen (vedtatt i Kollegiet 12.12.96). Retningslinjene fra UiO og UiB ble brukt som utgangspunkt for en diskusjon med målsetting å utarbeide tilsvarende retningslinjer ved UiTø. I tillegg til den konkrete utforminga av slike retningslinjer er det viktig å ta opp spørsmål omkring hvorfor man eventuelt behøver etiske retningslinjer, hva de skal brukes til og hvordan de skal implementeres. 

Konklusjonen fra samlinga om Etiske retningslinjer ved Universitetet i Tromsø 10.06.03 var at det er ønskelig å vedta slike retningslinjer for UiTø, og at de bør gjøres kjent for alle ansatte og studenter/stipendiater ved Universitetet. Det var enighet om at de etiske retningslinjene for UiO ville være et godt utgangspunkt for utarbeidelse av tilsvarende retningslinjer for UiTø, og forslaget som ble sendt på høring bygget i stor grad på UiOs. Forskningsavdelinga har konsultert Studieavdelinga ved studiedirektør Ingrid Bergslid Salvesen og juridisk rådgiver Joakim Bakkevold, og er kommet fram til at man ønsker at retningslinjene skal gjelde for alle studienivå. 

I utarbeidelsen av retningslinjene er det tatt utgangspunkt i veiledning av doktorgrads- og mastergradsstudenter. Mange av de forhold som beskrives i retningslinjene vil derimot også kunne gjelde veiledning av studenter i bachelorprogram, selv om dette i utgangspunktet er veiledning av mindre omfang. 

Anbefaling fra det sentrale forskningsutvalget

Etiske retningslinjer for veiledning ved Universitetet i Tromsø ble behandlet i det sentrale forskningsutvalget 16.10.03 hvor følgende ble vedtatt: 

1. Etiske retningslinjer for veiledning ved Universitetet i Tromsø sendes på høring. 

2. Under forutsetning av at det ikke kommer forslag til store endringer gjennom høringen, anbefaler det sentrale forskningsutvalget at etiske retningslinjer for veiledning ved Universitetet i Tromsø legges fram for universitetsstyret. 

Høringsuttalelser

Etiske retningslinjer for veiledning ved Universitetet i Tromsø ble sendt på høring 17.10.03 med svarfrist 19.11.03. Det humanistiske fakultet, Det matematisk-naturvitenskapelige fakultet, Det samfunnsvitenskapelige fakultet og Det juridiske fakultet har uttalt seg i saken.

Ved Det humanistiske fakultet har forslaget vært sendt til uttalelse i styret for PhD-programmet og det er ikke kommet kommentarer til forslaget (vedlegg 1). 

Forskerutdanningsutvalget ved Det matematisk-naturvitenskapelige fakultet har behandlet saken og vedtatt følgende: Forskerutdanningsutvalget ved Det matematisk-naturvitenskapelige fakultet har ikke forslag til endringer i vedlagte Etiske retningslinjer for veiledning ved Universitetet i Tromsø med unntak av behovet for presisering av begrepet 3. person under punktet om konfliktløsning. For Det matematisk-naturvitenskapelige fakultet er det naturlig at denne 3. personen som det vises til er prodekan (vedlegg 2). 

Det samfunnsvitenskapelige fakultet anser forslaget som godt, men har noen kommentarer til struktur og innhold. Fakultetet mener forslaget har to elementer: Allmenne retningslinjer for veiledning på den ene siden og etiske retningslinjer på den andre, og at dokumentet er uoversiktlig og komplisert å forholde seg til. Fakultetet ønsker en enklere struktur der krav, brudd på kravene, og mulige sanksjoner framkommer tydelig. Dette gjelder spesielt avsnittene: Asymmetri i veiledningsrelasjonen, Doble relasjoner, Tillit og fortrolighet, Faglig redelighet, Gaver og honorar. Videre stilles det spørsmål om dette er retningslinjer for veiledning eller retningslinjer for veileder. Fakultetet ønsker at det skal være etiske retningslinjer for veiledning og ønsker i denne forbindelse at gjensidighetsperspektivet blir gjort noe sterkere ved at også studenter/stipendiaters plikter i veiledningsforholdet blir understreket. Fakultetet anser teksten under punktet Doble relasjoner som noe uklar, og ønsker at det formuleres klarere at kjærlighetsforhold mellom veileder og student/stipendiat uvilkårlig fører til opphør av formell veilederrelasjon. Punktet som omhandler Konfliktløsning anses som viktig. Det må likevel anses som normalt at student/stipendiat skifter veileder. I de tilfeller der en tilsynelatende uløselig konflikt oppstår, bør megling eller annen framgangsmåte for løsning av konflikten falle inn under instituttleders ansvar. Dersom instituttleder er veileder, eller på annen måte er del av konflikten, kan forskningskoordinator på fakultetet, prodekan eller dekan koples inn i saken (vedlegg 3). 

Det juridiske fakultet stiller seg også i utgangspunktet positiv til at det utarbeides etiske retningslinjer for veiledning, men har noen merknader til forslaget. Fakultetet mener at retningslinjene har fått en negativ utforming og at man bør ha fokus på hvordan veiledningsforholdet bør være. Det etterlyses mer symmetri i at forpliktelser for den som blir veiledet bør komme klarere fram i teksten. Videre ønsker fakultetet at det åpnes for å involvere en tredjeperson tidligere enn skissert i avsnittet om konfliktløsning. Avslutningsvis ønsker fakultetet at også veiledere skriftlig bekrefter at retningslinjene er lest (vedlegg 4).

Universitetsdirektørens vurderinger

Det samfunnsvitenskapelige fakultet ønsker et klarere skille mellom etikk og allmenne retningslinjer for god veiledning. Arbeidsgruppa som har jobbet fram forslag til etiske retningslinjer for veiledning mener at disse glir over i hverandre og har ønsket å gi utfyllende retningslinjer med eksempler nettopp for å illustrere situasjoner hvor behovet for slike retningslinjer oppstår. Særlig med tanke på studenter som kommer i slike situasjoner er det ønskelig at det eksemplifiseres for å gi retningslinjer for hvordan slike situasjoner skal håndteres. Universitetet i Bergen har etiske retningslinjer mot seksuell trakassering, mens det i forslaget til etiske retningslinjer ved Universitetet i Tromsø er ønsket et bredere perspektiv og en tekst som gir mulighet til å reflektere over veiledningsrelasjonen for både veileder og stipendiat/student.

Når det gjelder gjensidighet, så er Universitetsdirektøren enig i at det fokuseres mer på veileders forpliktelser enn studentens/stipendiatens, men en veiledningsrelasjon vil nødvendigvis være                                                                                                                                                                          asymmetrisk. De etiske retningslinjene retter seg mot veiledere for studenter på alle nivå, noe som gjør det vanskelig å trekke fram studentens/stipendiatens ansvar og forpliktelser. Det vil være betydelig forskjell på hva som kan forventes av en PhD-student og av en Bachelor-student når det gjelder gjensidighet. Universitetsdirektøren har derfor endret tittel på dokumentet til etiske retningslinjer for veiledere ved Universitetet i Tromsø.

Når det gjelder teksten under punktet Doble relasjoner så har det i løpet av Kurs for veiledere ved Universitetet i Tromsø vært diskutert at i enkelte situasjoner, spesielt på doktorgradsnivå, kan doble relasjoner oppstå, og at det i smale fag kan være vanskelig å finne en annen veileder med kompetanse innen fagfeltet. Det er derfor foreslått en formulering hvor man sterkt oppfordrer til å unngå slike relasjoner, og at man dersom det likevel skjer har som hovedregel å bryte veilednings-relasjonen, men at det åpnes for at man i enkelte tilfeller må komme fram til andre løsninger. Det samfunnsvitenskapelige fakultet ønsker en klarere formulering hvor kjærlighetsforhold mellom veileder og student/stipendiat uvilkårlig fører til opphør av formell veilederrelasjon. Universitetsdirektøren er enig i dette synspunktet. 

Når det gjelder kapittelet om konfliktløsning er det ment å vise at det finnes ulike grader av konfliktnivå og flere tilnærminger til konfliktløsning. Det juridiske fakultet ønsker at det åpnes for å involvere en tredjeperson tidligere enn skissert i avsnittet om konfliktløsning, og Universitets-direktøren velger derfor å fjerne nummereringen av avsnittene. Universitetsdirektøren mener også at første punkt er overflødig og anbefaler at dette strykes. Flere av fakultetene ønsker en presisering av tredjeperson, men viser til forskjellige ledd som naturlig instans. Universitetsdirektøren mener at fakultetene må implementere dette punktet i henhold til sine rutiner for lignende personalsaker.

Det juridiske fakultet ønsker at veiledere skriftlig bekrefter at retningslinjene er lest. Teksten er endret til at veiledere ved undertegnelse av veiledningskontrakt bekrefter at de har lest retningslinjene.

Innstilling til

vedtak:

Universitetsstyret vedtar retningslinjer for veiledere ved Universitetet i Tromsø med de endringer som fremkommer i møtet 01.04.04.

